
Kære kolleger
I dag er det Lærerens Dag. Til lykke til os alle 
I den anledning har vi i dag haft besøg af Danmarks Lærerforenings formand, Gordon Ørskov Madsen, og undervisningsminister, Magnus Heunicke. De så undervisning med to lærere. Efterfølgende havde vi en fin rundbordssamtale om netop tolærerundervisning, som et af svarene på folkeskolens udfordringer. Tak til Mørkhøj Skole for at tilrettelægge og gennemføre et godt program. 
Netop tolærerordninger er særlig relevante her hos os i Gladsaxe. Vi har siden 2020 haft co-teaching som en god ingrediens i vores undervisning. Nu tager vi endnu et væsentligt skridt.
Byrådet (23 ud af 25 medlemmer) har indgået kommunalt budgetforlig, som investerer 55 mio. nye kr. i almenskolen. Det vil fra næste skoleår betyde følgende:
· Vi bliver to lærere i alle timer i alle fag fra 1.-3. klasse (vi skal rekruttere ca. 70 ekstra lærere).
· Der vil altid være to fagprofessionelle i BHK.
· Der afsættes penge til en leder mere pr. skole. Hver skole skal have en pædagogfaglig leder.
· Der bruges 400.000 kr. på, at læsekurser fremover sker på elevens egen skole.
· To lærere i alle dansk- og matematiktimer fra 4.-9. klasse er en klar politisk ambition. Det er min forventning, at det ligeledes realiseres fra 1/8-2027.
GLF har nikket til, at arbejdstidsaftalen kan justeres, så vi skal undervise 17 timer mere om året. Det svarer til 5 min. om dagen. Dette nik er givet i forventning om, at ovenstående gennemføres.
Det er et fantastisk positivt resultat. Jeg er sikker på, at vores elever får en betydeligt bedre mulighed for at lære og udvikle sig. Nu venter en omfattende implementeringsproces, som jeg regner med, at GLF kommer til at spille en central rolle i.
Jeg er på vej rundt til møder i de faglige klubber på skolerne. Her vil jeg lytte til jeres bemærkninger og forsøge at besvare alle de spørgsmål, som I måtte have om de store og gode forandringer, som venter os.
Jeg vil slutte med at sige tusind tak til de 112 medlemmer af Gladsaxe Lærerforening, som i lørdags bidrog til at gøre dette års ”Åbent Kursus” på Hotel Frederiksdal til en fantastisk god dag. Det er skønt at opleve jeres engagement, humør og opbakning til foreningens arbejde. Åbent Kursus finder altid sted den første lørdag i oktober. Næste gang er den 2. oktober 2027.
Læs Fagbladet Folkeskolens artikel om den kommende tolærerordning i Gladsaxe her: 
Lærere siger ja til lidt mere undervisning i bytte for to-lærertimer - Folkeskolen 
De bedste hilsner til jer alle på Lærerens Dag fra Thomas Agerskov, formand for GLF

